Oma igapäevases elus, kus puutume küllaltki palju kokku interneti vahendusel pakutavate  teenustega, peame me tõestama, et oleme need, kes väidame end olevat. Virtuaalne pank tahab olla kindel, et oleme need, kes oleme, samuti tahavad seda teada veebipõhised poed, riigi poolt pakutavat virtuaalteenused, portaalid jne. Võin julgelt väita, et paljuski oleme me üle ujutatud kasutajanimede ja paroolidega ja kasutades jälle järgmist uut virtuaalteenust peame me pähe õppima jälle uued kasutajanimed ja paroolid. Me aju täitub sellise rämpsinfoga päev-päevaga järjest enam. Ma ütlen selle kohta tahtlikult  rämpsinfo, sest meie kasutada on näiteks üks väga asjalik kaart, mille korral me peame peast teadma ainult selle PIN-koodi. Eesti turule suunatud virtuaalsed teenused, kus on vajalik kasutajate tuvastamine, võiksid oma kasutajatele pakkuda võimalust ID-kaardiga sisse logida. Mina oleksin väga rahul.